## Rješenje kojim se Trgovačkom društvu UGO oprema i građenje d.o.o. iz Zagreba, odobrava objavljivanje ponude za preuzimanje javnog dioničkog društva Solaris d.d. iz Šibenika

### NN 76/2006 (10.7.2006.), Rješenje kojim se Trgovačkom društvu UGO oprema i građenje d.o.o. iz Zagreba, odobrava objavljivanje ponude za preuzimanje javnog dioničkog društva Solaris d.d. iz Šibenika

# HRVATSKA AGENCIJA ZA NADZOR FINANCIJSKIH USLUGA

1823

Sukladno odredbama članka 15. točka 4. alineja
1. i članka 8. stavak 1. Zakona o Hrvatskoj agenciji za nadzor financijskih
usluga (»Narodne novine« broj 140/05) te članka 13. stavak 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Uprava Hrvatske agencije za nadzor financijskih usluga, temeljem Zahtjeva
trgovačkog društva UGO oprema i građenje d.o.o., Zagreb, Savska cesta 165,
zastupanog po punomoćniku, trgovačkom društvu PARTNER KAPITAL d.o.o., Zagreb, Vončinina 2, koje zastupa Mićo Jurjević, direktor, za odobrenje objavljivanja ponude za
preuzimanje javnog dioničkog društva SOLARIS d.d., Šibenik, Hotelsko naselje Solaris bb, na sjednici održanoj
dana 29. lipnja 2006. godine, donijela je

## RJEŠENJE

1. Trgovačkom društvu UGO oprema i građenje
d.o.o., Zagreb, Savska cesta 165, odobrava se objavljivanje ponude za
preuzimanje javnog dioničkog društva SOLARIS d.d., Šibenik, Hotelsko naselje Solaris bb.

2. Ovo Rješenje objavit će se u »Narodnim
novinama«.

Obrazloženje

I/ Trgovačko društvo UGO oprema i građenje
d.o.o., Zagreb, Savska cesta 165 (dalje u tekstu: Ponuditelj), zastupano po
punomoćniku, trgovačkom društvu Partner kapital d.o.o., Zagreb, Vončinina 2, koje zastupa Mićo Jurjević, direktor, podnijelo je Hrvatskoj agenciji za
nadzor financijskih usluga (dalje u tekstu: Agencija), dana 14. lipnja 2006.
godine, temeljem odredbe članka 13. stavak 1. Zakona o preuzimanju dioničkih
društava (dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva SOLARIS d.d., Šibenik, Hotelsko naselje Solaris bb (dalje u tekstu:
Izdavatelj) i dokumentaciju u privitku, a 20. i 26. lipnja 2006. godine, dopunu
toga Zahtjeva.

Nakon izvršenog uvida u dokumentaciju priloženu
uz zahtjev, utvrđeno je da je dokumentacija nepotpuna, u smislu odredbe članka
12. stavak 2. Zakona, te je 27. lipnja 2006. godine, Agencija zatražila njezinu
dopunu.

Posljednju dopunu dokumentacije, Agencija je
zaprimila 27. lipnja 2006. godine, od kada se Zahtjev Ponuditelja za odobrenje
objavljivanja ponude za preuzimanje smatra urednim.

II/ Prema dokumentaciji i podacima kojima
raspolaže Agencija, Izdavatelj je javno dioničko društvo, sukladno odredbi
članka 114. stavka 1. točka 2. Zakona o tržištu vrijednosnih papira (»Narodne
novine« broj 84/02).

III/ Obveza objavljivanja ponude za preuzimanje,
nastala je za Ponuditelja, sukladno odredbi članka 4. stavak 1., a u svezi s
člankom 37. stavak 1. Zakona, dana 5. studenog 2002. godine, stjecanjem 97
dionica Izdavatelja transakcijom na Varaždinskoj burzi d.d., Varaždin, a nakon
kojeg stjecanja Ponuditelj raspolaže s 395.966 dionica, odnosno 54,47% učešća u
temeljnom kapitalu Izdavatelja, što daje 71,12% od ukupnog broja glasova koje
daju dionice Izdavatelja s pravom glasa.

IV/ Cijena po kojoj Ponuditelj nudi otkup
dionica u ponudi za preuzimanje iznosi 225,00 kuna po dionici. Prema podacima
dostupnima Agenciji i dokumentaciji priloženoj uz predmetni Zahtjev, najviša
cijena po kojoj je Ponuditelj stjecao dionice Izdavatelja s pravom glasa nakon
stupanja na snagu Zakona, iznosi 85,00 kuna po dionici. Prema podacima
Zagrebačke burze d.d., Zagreb, i Varaždinske burze d.d., Varaždin, dostavljenim
na zahtjev Agencije (u predmetu: klasa: 450-08/06-01/37), na Zagrebačkoj burzi
d.d., Zagreb, u zadnja tri mjeseca prije nastanka obveze objavljivanja ponude
za preuzimanje nije bilo trgovine dionicama Izdavatelja, niti kroz trgovinski
sustav niti putem dražbi, dok je u istom razdoblju na Varaždinskoj burzi d.d.,
Varaždin bila samo jedna transakcija dionicama Izdavatelja po cijeni od 85,00
kuna po dionici, te je utvrđeno da je cijena izražena u ponudi za preuzimanje u
iznosu od 225,00 kuna po dionici, utvrđena u skladu s odredbom članka 15.
stavci 3.-6. Zakona.

V/ Ponuditelj raspolaže s 395.966 dionica
Izdavatelja, a temeljni kapital Izdavatelja podijeljen je na 726.990 redovnih
dionica, svaka u nominalnom iznosu od 300,00 kn. Novčana sredstva za plaćanje
preostalih 160.789 dionica Izdavatelja s pravom glasa potrebno je osigurati
sukladno odredbi članka 9. stavka 1. Zakona, u iznosu od najmanje 36.177.525,00
kuna. Uvidom u Garanciju br. 8813/06 koju je 13.
lipnja 2006. godine u korist svih dioničara Izdavatelja izdala HVB Splitska
banka d.d., Split, R. Boškovića 16, s rokom važenja do najkasnije 5. rujna
2006. godine, utvrđeno je da je Ponuditelj osigurao sredstva u iznosu od
36.177.525,00 kuna.

VI/ Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 4. točka 1. točka 1. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« broj 45/06).

VII/ Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, temeljem
odredbe članka 13. stavak 2. Zakona, odlučeno je kao u izreci.

VIII/ Temeljem odredbe članka 8. stavak 3.
Zakona o Hrvatskoj agenciji za nadzor financijskih usluga, ovo Rješenje
objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/06-10/26

Urbroj: 326-101/06-6

Zagreb, 29. lipnja 2006.

Predsjednik Uprave

**Ante Samodol, v. r.**

Rješenje, NN 76/2006-1823